Octavio Trapiella: “Asturies esporta talentos”
#000001
Pel añu 2001 salió una campaña institucional del Gobiernu del Sr Areces con unos carteles onde salíen retrataos mozos y moces trabayando con una frase que dicía “Queremos que trabajes aquí, en Asturias”. Faltó tiempu pa qu’un partíu estraparllamentariu arrepostiara al Señor Areces y la compañía y-y mangaren a aquellos carteles, una banda tresversal que ponía “MENTIROSOS”. Toi falando d’Andecha Astur, y d’una de les meyores campañes d’esta organización que foi la primera, y amás un poco visionaria, de tratar esti problema del despoblamientu y de la emigración de la mocedá asturiano, un problema que’l mesmu señor Areces calificó un par d’años más tarde como “leyenda urbana”.
#000002
El casu ye qu’estos cuatro “aventaos y raros”, ente los que m’incluyó porque milité nesta organización, teníen tola razón y ventiun años más arriba, vemos como Asturies ta desangrándose demográficamente, y non solo por un miedre vexetativu negativu, sinón tamién por una cuerda de mocedá bien preparao y formao nes escueles, institutos y universidá d’Asturies (ye Universidá d’Uviéu, yá lo sé) que nun atopa modo equí y nun-y queda otra que colar.
#000003
Como bien diz esti rapaz na entrevista, cola entrada d’España na UE hebo reconversión a tolos niveles y pa compensalo hebo cuartos qu’aportaron d’Europa y que nun supieron aprovechase pola falta de mires de los nuestros responsables políticos y sindicales y cuando non, por delles práctiques poco llegales, por nun-yos llamar corruptes (Nel 2000 sentí a un ex compañeru de trabayu too arguyosu dicir que firmó por dar un cursu pantasma por 100.000 pesetes), siendo un exemplu claru la xestión de los Fondos Mineros nos años 90 y de cómo tán güei Les Cuenques. En fin... ¿Qué voi dicivos que nun sepiáis?
#000005